《先公守汝阴尝以诗送都曹路君挂冠东归载乖崖公留其录曹》
宋代·苏过

谁闻鬷蔑言，执手为改容。此道久寂寥，世态日方浓。

昔翁守颍尾，轩裳心已慵。感怀督邮老，独蹑二疏踪。

脱屣太仓粟，归谋田舍舂。浮云悟此理，可必禄万钟。

已矣衡门下，哀哉马鬣封。箕裘付诸子，介胄轻边烽。

坐看一战霸，此言天心从。翁诗墨犹新，我涕交颐胸。

重寻笔砚盟，愧乏好语供。子非终穷者，时节会自逢。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。